2012年夏季殘疾人奧林匹克運動會吉布提代表團

2012年8月29號至9月9號，英國倫敦舉辦夏季殘疾人奧林匹克運動會，亦都係吉布提第一次參加殘奧。吉布提派咗一個運動員Houssein Omar Hassan參加中跑項目。Hassan喺小組賽嗰陣整親腳眼，所以跑得好慢攞唔到獎，不過因為最後佢自己一個都堅持跑埋嗰兩圈，得到觀眾嘅歡呼聲。

背景 
2012年殘奧係吉布提嘅首戰，舉辦日期係8月29號至9月9號，吉布提淨係派咗一個運動員參賽，參加嘅係男子1600米T46類。呢一個類係指運動員有其中一隻手喺手㬹上下嘅位截肢，雙腳係正常嘅。

田徑 
Houssein Omar Hassan係一位右手手㬹截肢人，佢參加咗男子1600米T46類，由於佢係吉布提派出嘅唯一一位運動員，佢喺開幕典禮做吉布提嘅持旗手。

Hassan喺比賽早段就整親隻腳眼，但係都堅持完成比賽。雖然佢落後前面嗰位跑手超過七分鐘嘅時間，但係就被觀眾用歡呼聲迎接佢衝終點，喺佢前一位跑手衝線之後，Hassan自己一個跑埋淨返嘅超過兩圈嘅距離，最後以11:23.50嘅時間跑完。佢喺賽後表示：「我有諗過停，但係最後都跑哂，因為我想完成個賽事。」

夏季殘疾人奧林匹克運動會吉布提代表團
 2012年夏季奧林匹克運動會吉布提代表團

類:2012年運動
類:奧林匹克運動會代表團
類:吉布提